Formaður Skotfélags Akureyrar segir að ekki sé hægt að banna rjúpnaskyttum að ganga á veiðislóð fyrir hádegi þótt sjálf rjúpnaveiðin megi ekki hefjast fyrr en klukkan tólf. Fyrsti dagur rjúpnaveiða er í dag og þar sem hann ber upp á mánudag fara væntanlega færri til veiða en væri fyrsti veiðidagur á laugardegi.
Ég ætla ekki í dag og ekki á morgun. Ég ætla ekki að taka mér heilan dag í fríi í vinnu til þess að skreppa í örfáa klukkutíma. Í mínum nærhópi hef ég heyrt það að menn ætli ekki í dag. Menn ætli að hinkra kannski eftir helginni, en svo er veðurglugginn um helgina ekkert sérstakur.
Þetta segir Ómar Jónsson, veiðimaður og formaður Skotfélags Akureyrar. Eins og fram hefur komið breytti umhverfisráðherra reglum um rjúpnaveiðar á þann veg að nú má ekki hefja leit eða veiði á rjúpu fyrr en klukkan tólf, þá daga sem heimilt er að veiða. Veiðitíminn er eins og áður frá fyrsta til þrítugasta nóvember og aðeins má veiða fjóra daga í viku, frá föstudegi til þriðjudags. Ómar segist ekki túlka þessa reglugerð þannig að það sé bannað að ganga af stað og koma sér á veiðislóð fyrir hádegi.
Þér er frjálst að fara ferða þinna um allt land fótgangandi. Og ég held að menn ætli að túlka þetta þannig, þeir rölta á veiðslóð og bíða átekta til klukkan tólf. Ég held að menn ætli ekkert að hugsa þettta þannig að þú megir ekki hreyfa þig úr bíl fyrr en í hádeginu
Hann gagnrýnir hve seint ráðherra gerði þessar breytingar, aðeins þremur dögum áður en veiðitíminn hófst.
Þetta getur ekki gengið svona. Það átti bara að láta vísindin ráða og halda okkur við það núna og sjá hvort við kæmumst ekki í gengum þessa niðursveiflu eins og veiðin var. Ég held að það verði engin mótmæli, menn náttúrulega mótmæla á netinu og annað, en láta þetta yfir sig ganga. Það er ekkert sem við veiðimenn getum breytt, nema ganga snyrtilega um náttúruna.
Formaður Skotfélags Akureyrar segist ekki líta svo á að rjúpnaskyttum sé bannað að ganga á veiðislóð fyrir hádegi þótt sjálf rjúpnaveiðin megi ekki hefjast fyrr en klukkan tólf. Fyrsti dagur rjúpnaveiða er í dag.